Diari Oficial de la Generalitat Valenciana


Sumari del DOGV 5188, del 31-01-2006 (2006/458)

RESOLUCIÓ de 12 de gener de 2006, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del protocol general pel qual s'establix la col·laboració entre el Ministeri d'Educació i Ciència i la Comunitat Autònoma Valenciana en el Programa d'Incentivació de la Incorporació i Intensificació de l'Activitat Investigadora (Programa I3).
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5188

Data del DOGV
:   31-01-2006

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2006/458


Data del document
:   12-01-2006

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Empresa, Universitat i Ciència
    * recerca i desenvolupament
    * cooperació administrativa
    * administració central

RESOLUCIÓ de 12 de gener de 2006, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del protocol general pel qual s'establix la col·laboració entre el Ministeri d'Educació i Ciència i la Comunitat Autònoma Valenciana en el Programa d'Incentivació de la Incorporació i Intensificació de l'Activitat Investigadora (Programa I3). [2006/F458]  
Subscrit, després de la tramitació prèvia reglamentària, entre el Ministeri d'Educació i Ciència i la Comunitat Autònoma Valenciana, el 30 de setembre de 2005, un protocol general pel qual s'establix la col·laboració entre el Ministeri d'Educació i Ciència i la Comunitat Autònoma Valenciana en el Programa d'Incentivació de la Incorporació i Intensificació de l'Activitat Investigadora (Programa I3), i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, l'article 3.4 del Decret 20/1993, de 8 de febrer, del Govern Valencià, i la clàusula tretzena del mateix protocol, cal publicar en el Diari Oficial de la Generalitat Valenciana l'esmentat protocol, que ha quedat inscrit en el Registre de Convenis amb el número 0833/2005, i que figura com a annex d'esta resolució.  
València, 12 de gener de 2006.. El director general de Relacions amb les Corts i Secretariat del Govern: Antonio V. Peral Villar.  
Protocol general pel qual s'establix la col·laboració entre el Ministeri d'Educació i Ciència i la Comunitat Autònoma Valenciana en el Programa d'Incentivació de la Incorporació i Intensificació de l'Activitat Investigadora (Programa I3)  
Madrid, 30 de setembre de 2005  
Intervenen  
D'una banda, María Jesús San Segundo Gómez de Cadiñanos, ministra d'Educació i Ciència, nomenada per al càrrec pel Reial Decret 558/2004, de 17 d'abril, que actua en l'exercici de les competències que té atribuïdes per l'article 12.1.g) de la Llei 6/1997, de 14 d'abril, d'Organització i Funcionament de l'Administració General de l'Estat, i per la disposició addicional tretzena de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
De l'altra, Justo Nieto Nieto, conseller d'Empresa, Universitat i Ciència de la Comunitat Autònoma Valenciana, nomenat per al càrrec pel Decret 7/2004, de 27 d'agost, que actua en l'exercici de les competències que té atribuïdes pel Decret 8/2004, de 3 de setembre, del president de la Generalitat Valenciana, pel qual s'assignen competències a la Presidència de la Generalitat Valenciana i a les conselleries amb competències executives.  
Les parts es reconeixen recíprocament la capacitat per a la firma del present protocol i, per això,   
Exposen  
Que el Ministeri d'Educació i Ciència i la Comunitat Autònoma Valenciana desitgen incrementar la relació de cooperació i coordinació de les seus actuacions en investigació, desenrotllament i innovació tecnològica, com un objectiu estratègic específic que ha quedat explícit en el Pla Nacional d'Investigació Científica, Desenrotllament i Innovació Tecnològica (I+D+I) 2004-2007.  
Que la necessitat de fer front als nous reptes que es presenten amb la implementació dels espais europeus d'educació superior i d'investigació i l'avanç d'una societat basada en el coneixement requerixen un important esforç en l'increment de la massa crítica de professors-investigadors i del seu potencial en les universitats i la resta de centres d'I+D.  
Que correspon a l'estat el «foment i la coordinació general de la investigació científica i tècnica», d'acord amb l'article 149.1.15a de la Constitució Espanyola. De forma específica, correspon al Ministeri d'Educació i Ciència, a través de la Secretaria d'Estat d'Universitats i Investigació l'impuls, la programació i la supervisió de les activitats del ministeri en matèria d'investigació científica i tecnològica, en virtut del que s'ha disposat en el Reial Decret 1.553/2004, de 25 de juny, pel qual es desplega l'estructura orgànica bàsica del departament; i que es concreta en el Pla Nacional d'I+D+I 2004-2007, aprovat per l'Acord del Consell de Ministres en la reunió del 7 de novembre de 2003, i que té com un dels seus objectius estratègics l'increment dels recursos humans qualificats, mitjançant el Programa Nacional de Potenciació de Recursos Humans.   
Que correspon a la Comunitat Autònoma Valenciana promoure la investigació en virtut de les competències que en l'esmentada matèria li atorga l'article 31.7 del seu Estatut d'Autonomia.   
Que mitjançant l'Orde d'ECI/1520/2005, de 26 de maig, del Ministeri d'Educació i Ciència, s'ha establit el Programa d'Incentivació de la Incorporació i Intensificació de l'Activitat Investigadora (Programa I3), que té els següents objectius:   
a) Fomentar la incorporació estable dels professors-investigadors amb una trajectòria investigadora destacada a les universitats, el CSIC i altres organismes públics d'investigació, i la resta de centres d'I+D.  
b) Afavorir la captació o recuperació d'investigadors espanyols o estrangers de reconeguda experiència, per a la seua incorporació al sistema espanyol de ciència i tecnologia.   
c) Incentivar la incorporació al sistema nacional d'I+D de joves investigadors amb alt potencial investigador en grups emergents i consolidats.  
d) Promoure la intensificació de l'activitat investigadora dels professors-investigadors permanents, contribuint així a incrementar la quantitat i la qualitat dels investigadors i dels grups d'investigació.   
Que per a la consecució d'estos objectius, el Programa I3 es desenrotllarà, mitjançant la concessió d'ajudes gestionades per les comunitats autònomes, a les universitats i la resta de centres d'I+D, per mitjà de dues línies d'actuació complementàries: la línia d'incorporació estable i la línia d'intensificació, d'acord amb l'apartat tercer de l'Orde ECI/1520/2005, de 26 de maig.  
Que el Pla Nacional d'I+D+I 2004-2007 en el capítol 6 preveu que les accions de cooperació i coordinació entre l'administració general de l'estat i les comunitats autònomes es basaran, entre altres principis, en l'establiment de protocols generals i convenis específics de caràcter voluntari.  
I que, per tot l'anterior, les parts firmants acorden les següents  
Clàusules  
Primera. Objecte del protocol general  
L'objecte del present protocol general de col·laboració és determinar la participació en el Programa d'Incentivació de la Incorporació i Intensificació de l'Activitat Investigadora (Programa I3), de la Comunitat Autònoma Valenciana amb l'establiment de l'abast de les relacions de coordinació i cooperació entre les entitats firmants.   
Segona. Desenrotllament del programa   
1. El programa es desenrotllarà i executarà d'acord amb el que s'ha establit en l'Orde d'ECI/1520/2005, de 26 de maig, en el present protocol general i en els convenis específics que es formalitzen anualment.  
2. Podran ser beneficiaris de les ajudes i accions del programa les entitats previstes en l'apartat quart de l'Orde ECI/1520/2005, de 26 de maig, per aquells llocs de caràcter permanent que complisquen els requisits d'elegibilitat de l'apartat cinqué i que siguen ocupats d'acord amb l'apartat seté i amb les normes estatutàries i el règim jurídic que hi siga d'aplicació, en el marc del que s'ha establit en el present protocol general de col·laboració i en els convenis específics que anualment el despleguen.  
3. Les comunitats autònomes en l'execució del programa podran prioritzar els centres amb millor i major productivitat resultant de l'aplicació dels fons d'este. Els centres en els quals es realitze la investigació hauran de posar a la disposició dels investigadors les instal·lacions i els mitjans materials necessaris per al desenrotllament normal del seu treball.  
4. Les retribucions que corresponguen als llocs de treball elegits en la línia d'incorporació estable del programa no podran ser inferiors a les establides per a un professor titular d'universitat a la Comunitat Autònoma Valenciana, amb els increments legals que anualment s'hi apliquen.   
Tercera. Línia d'incorporació estable   
1. Esta línia d'ajudes, d'acord amb el que s'ha establit en l'apartat tercer de l'Orde ECI/1520/2005, de 26 de maig, perseguix incentivar la captació i permanència en el sistema espanyol de ciència i tecnologia de professors-investigadors espanyols o estrangers, amb una trajectòria investigadora destacada.   
2. Consistirà en una aportació a càrrec dels pressupostos del Ministeri d'Educació i Ciència, per lloc de treball elegible, que podrà establir-se en els següents nivells d'ajudes:  
. En el primer nivell, amb la quantia equivalent a les retribucions d'un professor/a titular d'universitat.   
. En el segon nivell, amb la quantia equivalent a les retribucions d'un professor/a catedràtic/a d'universitat.   
3. En el conveni específic anual, a petició de la comunitat autònoma i, quan corresponga, amb el cofinançament per part d'esta, podrà acordar-se destinar part de la dotació d'esta línia al finançament d'accions complementàries i que afavorisquen el compliment dels objectius del programa.   
4. Als efectes d'incentivar la captació d'investigadores espanyols o estrangers amb mèrits excepcionals, que desitgen incorporar-se amb caràcter permanent al sistema de ciència i tecnologia espanyol, podrà finançar-se, en part, a càrrec de les ajudes del programa, l'assignació d'un complement retributiu addicional, d'acord amb la normativa vigent.   
Quarta. Línia d'intensificació   
1. Esta línia de finançament, d'acord amb el que s'ha establit en l'apartat tercer de l'Orde ECI/1520/2005, de 26 de maig, perseguix incrementar la dedicació intensiva a l'activitat d'investigació, aprofitar al màxim el potencial i la capacitat dels investigadors i grups d'investigació emergents i consolidats, i estimular, al seu torn, els joves talents.   
2. Consistirà en l'aportació dels recursos que s'establisquen en el conveni específic anual, per a compensar la universitat per la dedicació prioritària a la investigació dels seus professors-investigadors.   
3. Les aportacions econòmiques que s'efectuen en la línia d'intensificació es destinaran preferentment a la contractació i les retribucions del personal que assumisca la docència corresponent als professors-investigadors que es concentren en la investigació.   
4. Les comunitats autònomes podran cofinançar esta línia d'actuació del programa; en este cas l'aportació econòmica a càrrec dels pressupostos del Ministeri d'Educació i Ciència, en esta línia d'ajudes, es podrà modular sobre la base dels criteris de cofinançament que s'establisquen.   
5. Els altres centres d'I+D, distints de les universitats, podran contribuir a les accions d'incentivació de l'activitat investigadora, incorporant amb caràcter temporal professors-investigadors als seus centres i afavorint la mobilitat investigadora.   
Cinquena. Àmbits d'investigació   
Els àmbits d'investigació que es consideraran preferents a la Comunitat Autònoma Valenciana en el Programa I3, durant la vigència del present protocol general de col·laboració, són:   
Física i Ciències de l'Espai; Ciències de la Terra; Ciència i Tecnologia de Materials; Química; Tecnologia Química; Biologia Vegetal i Animal, Ecologia; Agricultura; Ramaderia i Pesca; Ciència i Tecnologia d'Aliments; Biologia Molecular, Cel·lular i Genètica; Fisiologia i Farmacologia; Medicina; Enginyeria Mecànica, Naval i Aeronàutica; Matemàtiques; Tecnologia Electrònica i de les Comunicacions; Economia; Ciències Socials; Psicologia i Ciències de l'Educació; Filologia i Filosofia; Historia de l'Art.  
Sisena. Conveni específic  
1. Anualment les institucions firmants del present protocol formalitzaran un conveni específic amb la concreció de l'import que es destine a càrrec al pressupost del Ministeri d'Educació i Ciència i, quan la comunitat autònoma participe en el cofinançament del programa, amb els compromisos econòmics d'esta, d'acord amb el que s'establisca en el mateix conveni específic i dins de les disponibilitats pressupostàries.   
2. Els convenis específics que es formalitzen anualment en execució del present protocol general de col·laboració hauran d'incloure els compromisos necessaris per a l'execució i hauran de concretar, com a mínim, els requisits previstos en l'apartat nové de l'Orde ECI/1520/2005, de 26 de maig.   
3. El Ministeri d'Educació i Ciència efectuarà les transferències corresponents a la Comunitat Autònoma Valenciana de l'import anual que corresponga, a partir de la firma del conveni específic, de conformitat amb les condicions de compliment que s'hi establisquen i d'acord amb la normativa vigent.   
Setena. Justificació i romanents de fons  
1. La Comunitat Autònoma Valenciana presentarà al Ministeri d'Educació i Ciència, abans del 31 de març de l'exercici pressupostari immediatament posterior, una certificació conforme la transferència ha sigut integrada en el seu pressupost i destinada al finançament dels objectius del programa, detallats en la part expositiva del present protocol general de col·laboració.   
2. Així mateix, la Comunitat Autònoma Valenciana haurà de comprovar les justificacions que corresponguen a les universitats i altres centres d'I+D beneficiaris de les ajudes del programa, i quan siga procedent posar-les a la disposició del Ministeri d'Educació i Ciència i dels respectius òrgans de fiscalització i control de comptes, d'acord amb el que s'ha establit en la Llei 47/2003, de 26 de novembre, General Pressupostària.   
3. Els romanents de fons no compromesos resultants en finalitzar cada exercici, que es troben en poder de la comunitat autònoma, continuaran mantenint la destinació específica per a la qual foren transferits i s'utilitzaran en els exercicis següents.   
Huitena. Comissió de Seguiment i Avaluació del Programa   
1. La composició de la Comissió de Seguiment i Avaluació del Programa prevista en l'apartat tretzé de l'Orde ECI/1520/2005, de 26 de maig, serà la següent:   
En representació de l'administració general de l'estat:   
. Salvador Barberá Sández, secretari general de Política Científica i Tecnològica, que exercirà la presidència.  
. Violeta Demonte Barreto, directora general d'Investigació.  
. Fritz Hans Grafe Arias, assessor de la Secretaria General de Política Científica i Tecnològica.  
. Un representant de la Delegació del Govern a la Comunitat Autònoma, d'acord amb el que s'ha previst en l'article 27.1.b) de la Llei 6/1997, de 14 d'abril, d'Organització i Funcionament de l'administració General de l'Estat.  
En representació de la Comunitat Autònoma Valenciana:  
. Agustín Escardino Benlloch, secretari autonòmic d'Universitat, Ciència i Tecnologia.  
. Jesús Tadeo Pastor Ciurana, director general d'Investigació i Transferència Tecnològica.  
. Jaime Gómez Hernández, director general de Coordinació d'Infraestructures Científiques i Tecnològiques.  
2. La representació podrà ser objecte de delegació i, quan s'exercisca en virtut del càrrec que s'ocupe, de l'oportuna substitució.   
Novena. Intercanvi d'informació  
La Comunitat Autònoma Valenciana informarà la Secretaria General de Política Científica i Tecnològica del desenrotllament i de les incidències del programa, als efectes de realitzar el seguiment de l'execució i els resultats del programa, i de l'actualització d'una base de dades, que serà gestionada per la Direcció General d'Investigació del Ministeri d'Educació i Ciència en coordinació amb les comunitats autònomes.   
Desena. Vigència del protocol general de col·laboració   
1. El present protocol general de col·laboració entrarà en vigor el dia de la firma i estarà vigent fins a la data d'acabament del Pla Nacional d'I+D+I 2004-2007. Podrà ser objecte d'avaluació, revisió i pròrroga, per períodes quadriennals, d'acord amb el que s'establisca en el Pla Nacional d'I+D+I vigent en aquell moment.  
2. En la fase de renovació quadriennal del protocol general de col·laboració es procedirà a revisar l'estat d'execució de les despeses a càrrec del programa, així com a efectuar, si correspon, els reajustos necessaris.   
3. No obstant això establit en l'apartat anterior, el protocol general podrà ser resolt per acord mutu i voluntari o per denúncia, per incompliment d'alguna de les parts, a la qual es comunicarà fefaentment, després d'audiència prèvia i amb, almenys, dos mesos d'antelació. En qualsevol cas hauran de complir-se els compromisos assumits amb les universitats i altres centres d'I+D, en el marc del present protocol.  
Onzena. Naturalesa del protocol   
El present protocol general de col·laboració té naturalesa dels que es preveuen en l'article 3.1 c) del Text Refós de la Llei de Contractes de les Administracions Públiques, aprovat pel Reial Decret Legislatiu 2/2000, de 16 de juny, i es realitza a l'empara del que s'ha establit en l'article 6.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
Dotzena. Resolució de controvèrsies   
1. El present protocol general de col·laboració té naturalesa administrativa i en la seua interpretació i el seu desenvolupament regix l'ordenament juridicoadministratiu, amb expressa submissió de les parts a la jurisdicció contenciosa administrativa, en els termes que establix l'article 8.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
2. La resolució de les controvèrsies i conflictes que pogueren plantejar-se sobre la interpretació i l'execució del present protocol hauran de resoldre's per mutu acord de les parts, al si de la Comissió de Seguiment i Avaluació del Programa. Si no es poguera aconseguir el dit acord, les possibles controvèrsies hauran de ser resoltes com disposa l'article 44 de la Llei 29/1998, de 13 de juliol, Reguladora de la Jurisdicció Contenciosa Administrativa.   
Tretzena. Publicació   
El present protocol serà publicat en el Boletín Oficial del Estado i en el Diari Oficial de la Generalitat Valenciana.   
I pel que s'ha exposat, les parts decidixen subscriure, en dos exemplars i a un sol efecte, el present protocol general de col·laboració, al lloc i en la data més amunt indicats.   
La Ministra d'Educació i Ciència: María Jesús San Segundo Gómez de Cadiñanos.  
El conseller d'Empresa, Universitat i Ciència: Justo Nieto Nieto.